text: Montse Pujolreu, segona incorporació del LF2
  La jugadora manresana s'afegeix al projecte 2016/2017 del LF2 i formarà part del primer planter d'Horta la propera temporada. Aquesta segona incorporació del club barceloní, després de la ja anunciada de Gala Mestres, arriba procedent del Bàsquet Draft Gramenet, i ha competit a la Copa Catalunya. La jove del Bages també ha militat, amb anterioritat, al CBF Cerdanyola-Vila Universitària, en categoria sènior, i l'etapa júnior la va efectuar a les files del CEJ Hospitalet, participant a Campionats d'Espanya.
  Així doncs, amb el fitxatge de Pujolreu, de 21 anys, l'equip suma una jugadora amb molta projecció, i que atorga múltiples variants ofensives gràcies a que fa gala d'una considerable versatilitat. Pujolreu, que debutarà a la competició amb la samarreta salmó, compta amb un destacat llançament en suspensió, amb bona capacitat per generar avantatges en l'1c1, i serà de gran vàlua en tasques de rebot defensiu. Montse Pujolreu és, per tant, la novena peça confirmada de la nova plantilla del Lima-Horta, un cop renovades 7 jugadores (Laura López, Elena Murcia, Ana Alonso, Vane Verbo, Míriam Ferreri, Laura Hualde i Marlés Balart) i tancades dues noves incorporacions (Gala Mestres i Montse Pujolreu).
  Gala Mestres, primer fitxatge del LF2
  L'exterior catalana es converteix en la primera incorporació de l'equip de LF2, per la propera temporada 2016-2017. Es tracta d'una jugadora de 21 anys, amb un talent esplèndid i una notable polivalència, tret que la permet actuar amb solvència en diverses posicions. L'aler de Vilanova i la Geltrú s'afegeix al projecte del planter salmó, que ja suma fins a 8 jugadores confirmades, després de la tongada de set renovacions (Laura López, Elena Murcia, Ana Alonso, Vane Verbo, Míriam Ferreri, Laura Hualde i Marlés Balart), efectuades durant el transcurs de les darreres dues setmanes.
  Mestres aportarà una dosi de punts fonamental i dotarà el conjunt d'Horta de moltes més variants i armes ofensives, gràcies a la seva capacitat anotadora. L'exterior del Garraf compta amb experiència a la categoria, doncs ja va disputar la competició fa dos anys, sent una de les primeres espases del Barça CBS, amb 12 punts i 5 rebots de mitjana, en 29 minuts. A banda de militar a la disciplina blaugrana, Gala Mestres també ha passat pel Femení Sant Adrià o el Basket Almeda, entre d'altres, i ha format part tant del combinat català com de la selecció espanyola, en les diferents categories formatives, coincidint amb Vane Verbo o Marlés Balart, de la generació del 94'.